b'\n_START_ARTICLE_\nPattedyr\n_START_SECTION_\nMangfold\n_START_PARAGRAPH_\nPattedyr varierer kolossalt i b\xc3\xa5de st\xc3\xb8rrelse og livsform. De minste artene kan veie ned mot 3 gram (blant annet flaggermus) og de st\xc3\xb8rste opp mot 160 metriske tonn (bl\xc3\xa5hval). Noen kan fly, glidefly, sv\xc3\xb8mme, l\xc3\xb8pe eller klatre, andre hopper rundt eller tilbringer hele eller store deler av livet i vann._NEWLINE_Pattedyrene deler tre s\xc3\xa6regne fysiologiske karakteristikker, ikke funnet hos andre dyr: Alle pattedyr har tre ben i mellom\xc3\xb8ret, h\xc3\xa5rvekst, og melkeproduksjon via omdannede svettekjertler kalt patter. S\xc3\xa5 vidt man vet er bl\xc3\xa5hvalen det st\xc3\xb8rste pattedyret som noen gang har levd p\xc3\xa5 Jorden. Patterdyr lever normalt i 1-70 \xc3\xa5r, avhengig av arten. Det er kjent at gr\xc3\xb8nlandshval kan bli opp mot 200 \xc3\xa5r gammel. Som en hovedregel kan man hevde at sm\xc3\xa5 arter lever kortere enn store arter, men det finnes ogs\xc3\xa5 eksempler p\xc3\xa5 annet, for eksempel flaggermus (Chiroptera) som kan bli mer enn 10 \xc3\xa5r gamle i vill tilstand._NEWLINE_De land i verden som har st\xc3\xb8rst mangfold av pattedyrarter er Indonesia (670 arter), Brasil (648 arter), Kina (551 arter, inkludert Hongkong og Macao), Mexico (523 arter), og Peru (467 arter). Til sammenligning har Norge 75 arter, Sverige 72 arter, Danmark 65 arter, og Finland 62 arter.\n_START_SECTION_\nAtferd\n_START_PARAGRAPH_\nPattedyras atferd varierer mellom de mange ulike artene. Alle pattedyrhunner har en eller annen form for brunst, der egg utvikles og klargj\xc3\xb8res for befruktning. En fundamental komponent er dessuten hunnenes utvida omsorg for eget avkom, som f\xc3\xb8lge av den p\xc3\xa5f\xc3\xb8lgende dietiden etter nedkomst. Som varmblodige dyr kan man dessuten hevde at pattedyr generelt har et st\xc3\xb8rre energibehov enn kalblodige dyr av samme st\xc3\xb8rrelse har, herunder ogs\xc3\xa5 som regel en betydelig mer energikrevende atferd.\n_START_SECTION_\nBevaringsstatus\n_START_PARAGRAPH_\nI l\xc3\xb8pet av de siste femhundre \xc3\xa5rene har minst 82 arter med pattedyr blitt utryddet. If\xc3\xb8lge IUCN er dessuten omkring 22 prosent, mer enn 1\xc2\xa0200 arter, enten truet av utryddelse i en eller annen grad eller ogs\xc3\xa5 utryddet p\xc3\xa5 verdensbasis. \xc3\x85rsakene hevdes blant annet \xc3\xa5 v\xc3\xa6re tap av habitat, gjennom \xc3\xb8deleggelser og fragmentering, introduksjon av fremmede arter og andre menneskeskapte problemer som truer pattedyrenes eksistensgrunnlag.'